นาดาลยันไม่ท้อจอดรอบแรก
นาดาล ยืดอกรับความพ่ายแพ้ เมินปรับแนวทางการเล่น หลังร่วงรอบแรกสแลมจิงโจ้
20 ม.ค. 2559

นาดาล ยืดอกรับความพ่ายแพ้ เมินปรับแนวทางการเล่น หลังร่วงรอบแรกสแลมจิงโจ้
ราฟาเอล นาดาล แชมป์แกรนด์สแลม 14 สมัย ไม่มีข้ออ้างใดๆ หลังพลิกล็อกพ่าย เฟอร์นานโด เบร์ดาสโก เพื่อนร่วมชาติชาวสเปน 6-7 (6/8), 6-4, 6-3, 6-7 (4/7) 2-6 ในรอบแรก เทนนิสออสเตรเลียน โอเพ่น เมื่อวันที่ 19 ม.ค. และจะกลับไปฝึกซ้อมเพื่อแก้ตัวในเฟรนช์ โอเพ่น
“เป็นการพ่ายแพ้ที่ยากทำใจสำหรับผม โดยเฉพาะมันไม่เหมือนกับปีที่แล้วที่ผมมาด้วยฟอร์มไม่ดีและรู้สึกไม่พร้อม แต่ปีนี้ต่างกันสิ้นเชิง ผมเล่นและซ้อมมาดีมาก มันยากทำใจเมื่อคุณทำงานหนักมาและต้องตกรอบอย่างรวดเร็วในทัวร์นาเมนต์สำคัญแบบนี้” นาดาล กล่าว
ชัยชนะของเบร์ดาสโก ถือเป็นการถอนแค้นที่เคยพ่ายนาดาล 2-3 เซต ในรอบรองชนะเลิศแมตช์มาราธอนรายการนี้ เมื่อปี 2009 ที่ดวลกันนานกว่า 5 ชั่วโมง อย่างไรก็ตามมือวางอันดับ 5 ของรายการ ยืนยันว่า ได้ทำทุกอย่างที่จะทำได้แล้ว แต่มันไม่ใช่วันของเขา และจะสู้ต่อโดยไม่จำเป็นต้องเปลี่ยนแปลงอะไร พร้อมให้เครดิตคู่แข่งเล่นได้ยอดเยี่ยม
ความพ่ายแพ้ครั้งนี้ นับเป็นหนึ่งในผลงานย่ำแย่ที่สุดในแกรนด์สแลมของนาดาล ซึ่งตกรอบแรกวิมเบิลดัน 2013 และยังไม่ได้สัมผัสแชมป์เมเจอร์อีกเลยนับตั้งแต่เฟรนช์ โอเพ่น 2014 
ขณะที่เบร์ดาสโก ยอมรับไม่อยากเชื่อตัวเอง หลังรู้สึกลงสนามด้วยความรู้สึกจะเดจาวู หลังทำการบ้านด้วยการดูเทปแมตช์เมื่อ 7 ปีก่อนกว่า 10 ครั้ง เพื่อหาข้อผิดพลาด
“บางทีหากคุณทำแบบผมในวันนี้ คุณอาจจะตีบอลออกหมด แต่เมื่อมันลงหมด ก็กลายเป็นเล่นได้น่าเหลือเชื่อ มันมีเส้นบางๆ กันนิดเดียวแต่สร้างความแตกต่างได้มาก” เบร์ดาสโก กล่าว
ด้าน ซิโมนา ฮาเลป มือวางอันดับ 2 จากโรมาเนีย ปฏิเสธอ้างปัญหาบาดเจ็บก่อนหน้านี้ทำพลิกล็อกพ่าย จางส่วย มือควอลิฟายจากจีน 4-6, 3-6 ตกรอบแรกเป็นครั้งที่ 3 ในรอบ 5 ปี แต่ยอมรับมีปัญหาสภาพจิตใจ และชื่นชมคู่แข่งเล่นได้ดีและไม่กลัวเลย
“วันนี้ฉันไม่มีอาการบาดเจ็บและไม่รู้สึกปวดอะไร ฉันมีปัญหาหลายอย่างในช่วงนี้ก่อนมาที่นี่ อาจบอกได้ว่าสภาพจิตใจฉันแย่นิดหน่อย เพราะคิดถึงบ้าน แล้วก็มาบาดเจ็บอีก มันจึงยากที่จะ 100% แต่ฉันทำทุกอย่างที่ควรทำแล้ววันนี้” ฮาเลป กล่าว
สำหรับผลคู่น่าสนใจ การ์บีน มูกูรูซา (สเปน/3) ชนะ อเนตต์ คอนตาเวียต (เอสโตเนีย) 6-0, 6-4 วีนัส วิลเลียมส์ (สหรัฐ/8) แพ้ โจฮานนา คอนตา (อังกฤษ) 4-6, 2-6 แอนดี เมอร์เรย์ (สกอตแลนด์/2) ชนะ อเล็กซานเดอร์ ซเวอเรฟ (เยอรมนี) 6-1, 6-2, 6-3 สแตน วาวรินกา (สวิส/4) ชนะ ดิมิทรี ตูร์ซูนอฟ (รัสเซีย) 7-6 (7/2), 6-3 ถอนตัว